Foto: UzNews.uz Rossiya Federatsiyasi prezidenti Vladimir Putin iqtisod fanlari doktori, professor Nabi Saidkarimovich Ziyodullayevga Rossiyada xizmat ko‘rsatgan fan arbobi faxriy unvonini berish to‘g‘risidagi farmonni imzoladi. Hujjatga ko‘ra, unvon ilm-fan rivojiga qo‘shgan katta hissasi va uzoq yillik samarali faoliyati uchun berildi. Nabi Saidkarimovich Ziyodullayev 1944 yil 27 fevral kuni Toshkent shahrida tug‘ilgan, Toshkent xalq xo‘jaligi institutini (1965) tamomlagan. 70-90-yillarda O‘zbekiston va Markaziy Osiyoda ilmiy-tadqiqot ishlarining iqtisodiy va matematik sohalarini shakllantirish hamda rivojlantirishga katta hissa qo‘shdi. 1995 yilda olim Moskvaga akademik S.Shatalinning Iqtisodiy va ijtimoiy islohotlar xalqaro jamg‘armasiga taklif etildi, u yerda vitse-prezident bo‘lib ishlagan (1997-2006). 2013 yil iyun oyidan hozirgi kungacha Rossiya Fanlar akademiyasining Bozor muammolari instituti bosh ilmiy xodimi.